נוגה ויזל

ביוגרפיה

ויזל נולדה בקריית שמונה. בגיל צעיר עברה עם משפחתה לרחובות ושם החלה לשחות בגיל 10 בקבוצת השחייה של מרכז וייסגל בהדרכתו של מאי רז ואחר כך בהדרכתו של נלו בילדרמן. היא למדה בבית ספר יסודי "סמילנסקי" שבעיר מגוריה. בגיל 15 עברה לקיבוץ רמת דוד על מנת להתאמן בהפועל עמק יזרעאל בהדרכתו של נח רם ושם למדה בבית ספר העל יסודי "העמק המערבי" שבקיבוץ יפעת.

1981

באליפות ישראל בשחייה שנערכה במכון וינגייט בסוף חודש אוגוסט 1981 בהיותה רק בת 12 זכתה ויזל בשתי מדליות ארד, במשחה ל-100 מטר חזה בתוצאה של 1:22.24 דקות, אחרי רבקה פרידלנדר ממכבי קריית אונו 1:19.31 דקות, ותמי מוניוז מהפועל מטה יהודה (1:20.40 דקות) ובמשחה ל-200 מטר חזה בתוצאה של 2:54.60 דקות, אחרי מוניוז (2:49.40 דקות) ופרידלנדר (2:51.46 דקות).

1982

באליפות ישראל בשחייה שנערכה בווינגייט בסוף אוגוסט 1982, בגיל 13, זכתה ויזל בשתי מדליות כסף, במשחה ל-100 מטר חזה בתוצאה של 1:18.88 דקות, 3 מאיות השנייה בלבד אחרי רבקה פרידלנדר שקבעה שיא ישראלי חדש של 1:18.85 דקות ולפני תמי מוניוז (1:21.45 דקות) ובמשחה ל-200 מטר חזה בתוצאה של 2:50.12 דקות, שוב אחרי פרידלנדר שקבעה שיא ישראלי חדש של 2:47.35 דקות ולפני שרון דרום (2:55.72 דקות).

שיאנית ישראל

באליפות החורף של ישראל בשחייה שנערכה בבריכת הטכניון בחיפה במרץ 1983 בהיותה רק בת 13 שנים ו-5 חודשים זכתה ויזל במדליית זהב במשחה ל-100 מטר חזה בשיא ישראלי חדש של 1:17.20 דקות, ובכך הייתה לשחיינית הישראלית הראשונה ששחתה משחה זה מתחת ל-1:18 דקות. שיא זה היה היחידי שנקבע באליפות זו.

כינוס הפועל ה-12

בתחרויות השחייה של כינוס הפועל ה-12 שנערכו בבריכת השחייה של אוניברסיטת תל אביב במאי אותה שנה, בהשתתפות טובי הספורטאים בעולם כהכנה לאולימפיאדה סיימה ויזל במקום רביעי במשחה שליחות 4x100 מטר מעורב, ביחד עם ליאור בירקאן, הדר רובינשטיין ורותם גרטל בתוצאה של 4:40.34 דקות ופעמיים במקום השביעי, במשחה ל-100 מטר חזה בתוצאה של 1:18.17 דקות ובמשחה ל-200 מטר חזה 2:48.58 דקות, ראשונה מבין השחייניות הישראליות.
בתחרות שמונה האומות, בשחייה שנערכה בטנריפה, ספרד ביולי אותה שנה סיימה ויזל במקום השביעי במשחה ל-200 מטר חזה בשיא ישראלי חדש של 2:46.76 דקות, שיפור לשיאה של פרידלנדר שעמד על 2:47.35 דקות. שיא זה החזיק מעמד כ-5 שנים ונשבר על ידי אירית אפרתי (2:45.89 דקות). במקום השמיני במשחה ל-100 מטר חזה בתוצאה של 1:17.98 דקות ובמקום השמיני במשחה שליחות 4x100 מטר מעורב בשיא ישראלי חדש של 4:39.12 דקות, ביחד עם ליאור בירקאן, הדר רובינשטיין ורותם גרטל.

אלופת ישראל

באליפות ישראל בשחייה שנערכה בווינגייט בסוף אוגוסט אותה שנה זכתה ויזל ב-4 מדליות. שתי מדליות זהב, במשחה ל-100 מטר חזה בתוצאה של 1:19.09 דקות, לפני רותם פורת מהפועל בני שמעון (1:22.12 דקות) ומירב גת מהפועל וייסגל (1:23.51 דקות) ובמשחה ל-200 מטר חזה בתוצאה של 2:52.75 דקות, לפני רותם פורת (2:59.20 דקות) ודליה ארבלי מהפועל ימק"א ירושלים (3:00.20 דקות). שתי מדליות כסף, במשחה ל-200 מטר מעורב אישי בשיא ישראלי חדש לגילאי 14 של 2:33.77 דקות, אחרי בירקאן (2:32.69 דקות) ולפני ענת עדות הפועל גש"ם (2:36.14 דקות) ובמשחה ל-400 מטר מעורב אישי בתוצאה של 5:33.13 דקות, אחרי בירקאן (5:25.03 דקות) ולפני גליה פינצ'י מהפועל ימק"א ירושלים (5:39.28 דקות).

1984

באליפות ישראל בשחייה שנערכה בווינגייט בסוף חודש אוגוסט 1984 זכתה ויזל בשתי מדליות כסף, במשחה ל-100 מטר חזה בתוצאה של 1:21.61 דקות, אחרי רותם פורת (1:20.43 דקות) ולפני זוהר לבנסברג ובמשחה ל-200 מטר מעורב אישי בתוצאה של 2:35.20 דקות, אחרי הדר קליינמן שקבעה שיאים ישראלים חדשים לגילאי 14–18 של 2:30.56 דקות ופורת (2:36.27 דקות).

1985

באליפות ישראל בשחייה שנערכה בווינגייט בסוף אוגוסט 1985 זכתה ויזל בשתי מדליות זהב במשחה ל-200 מטר מעורב אישי בתוצאה של 2:33.88 דקות, לפני עירית גלוסקינוס הפועל ימק"א (2:33.91 דקות) וזוהר לבנסברג הפועל גליל עליון (2:38.08 דקות) ובמשחה ל-400 מטר מעורב אישי בתוצאה של 5:30.04 דקות, לפני איריס קומן ממכבי נהריה (5.32.14 דקות) ויפעת שור ממכבי קריית אונו (5:34.73 דקות).

עבודתה כסנגורית

ויזל למדה משפטים באוניברסיטת סאסקס שבברייטון, אנגליה וסיימה את לימודיה בשנת 1997. היא עבדה כחוקרת במחלק ההונאה במחוז ירושלים ובמחלקת התביעות של משטרת ישראל כ-6 שנים כעורכת דין במשפט פלילי ומשנת 2005 בעלת משרד עורכי דין העוסק במשפט פלילי. ויזל נוהגת לייצג חשודים באונס במסגרת התמחותה בעבירות מין.